Výstup č. 2

Vypracovaný plán (vrátane dopytovej výzvy) pre využívanie otvorených údajov

Zmluva o dielo č. 336/2018

*Projekt:*

Zlepšenie využívania údajov vo verejnej správe

(dodávateľ Aspiro)

*ITMS kód projektu:*

314011S979

Obsah

1 Úvod 3

2 Manažérske zhrnutie 4

3 Podklady pre posudzovanie projektov súvisiacich s využívaním otvorených údajov 7

3.1 Typy dopytových projektov 7

3.1.1 Aplikácia využívajúca otvorené údaje 8

3.1.2 Výskum nad otvorenými údajmi 8

3.2 Oprávnené aktivity projektov a ich detailné rozpracovanie 8

3.2.1 Prehľad a definícia aktivít pre typ projektu – Aplikácia 8

3.2.2 Prehľad a definícia aktivít pre typ projektu – Výskum 10

3.3 Formálne náležitosti dopytovej výzvy 11

3.3.1 Formálne náležitosti projektu 11

3.3.2 Oprávnení žiadatelia 12

3.3.3 Poskytovateľ finančných prostriedkov 12

3.3.4 Dĺžka trvania vyzvania na predkladanie žiadostí o NFP 12

3.3.5 Indikatívna výška zdrojov 12

3.3.6 Forma financovania projektov 12

3.3.7 Spôsob financovania projektov 12

3.3.8 Časový harmonogram konania 13

3.3.9 Miesto a spôsob podávania žiadostí 13

3.4 Podmienky poskytnutia príspevku 14

3.4.1 Spôsob a forma overovania podmienok pri poskytnutí príspevku 14

3.4.2 Podmienky oprávnenosti partnera 14

3.4.3 Miesto realizácie projektu 15

3.4.4 Oprávnenosť výdavkov projektov 16

3.4.5 Podmienky poskytnutia príspevku vyplývajúce z osobitných predpisov 16

3.4.6 Podmienky realizácie projektu 17

3.4.7 Ostatné náležitosti podľa nastavených pravidiel operačného programu 18

3.5 Spôsob a kritériá pre výber projektov 18

3.5.1 Sektor do ktorého projekt spadá 19

3.5.2 Partneri projektu 20

3.5.3 Použité technológie 20

3.5.4 Prínos projektu 20

# Úvod

Dokument predstavuje vypracovanie podkladov pre posudzovanie projektov súvisiacich s využívaním otvorených údajov, ktoré sú v súlade s operačným programom integrovaná infraštruktúra 2014 – 2020. Dokument obsahuje časti definované výzvou v štruktúre podľa kontextu jednotlivých kapitol projektu:

* definovanie formálnych náležitostí projektu
* definovanie poskytovateľa finančných prostriedkov
* dĺžka trvania vyzvania na predkladanie žiadostí o NFP
* indikatívna výška zdrojov
* forma financovania projektov
* časový harmonogram konania
* miesto a spôsob podávania žiadostí
* podmienky poskytnutia príspevku
* podmienky oprávnenosti partnera
* definovanie a návrh oprávnených aktivít projektov a ich detailné rozpracovanie
* definovanie oprávnenosti výdavkov projektov
* definovanie miesta realizácie projektu
* definovanie typov dopytových projektov
* spôsob a kritériá pre výber projektov
* spôsob financovania projektov
* podmienky poskytnutia príspevku vyplývajúce z osobitných predpisov
* spôsob a forma overovania podmienok pri poskytnutí príspevku
* ostatné podľa nastavených pravidiel operačného programu

# Manažérske zhrnutie

Dokument nadväzuje na dokument analýzy použiteľnosti otvorených údajov verejnej správy, ktorý odporúča pre naštartovanie využívania poskytovaných otvorených údajov verejnej správy dopytovú výzvu podporujúcu projekty zamerané na tvorbu aplikácií a výskum využívajúce otvorené údaje verejnej správy. Zároveň dokument prináša odporúčania pre dátovú kanceláriu vyplývajúce zo zavedenia novej smernice PSI a ďalšie odporúčania v oblasti otvorených údajov verejnej správy pre zefektívnenie ich poskytovania, ale predovšetkým podporu pre ich systematickejšie využívanie. V rámci prípravy dopytovej výzvy boli definované nasledovné závery a odporúčania:

* Z hľadiska plánu pre využívanie otvorených údajov a navrhovanej dopytovej výzvy sú navrhnuté dva typy dopytových projektov vzhľadom na rôznorodosť aktivít pri týchto projektoch:
	+ **Aplikácia využívajúca otvorené údaje** - aktivity pre tento typ projektov sú:
		- A1 – Analýza a návrh
		- A2 – Implementácia
		- A3 – Testovanie
		- A4 – Nasadenie
		- A5 - Nákup HW a krabicového SW
	+ **Výskum nad otvorenými údajmi** - aktivity pre tento typ projektov sú:
		- B1 – Definícia cieľu a metodiky výskumu
		- B2 – Zber dát
		- B3 – Analýza dát
		- B4 – Publikácia výsledkov výskumu
* Z formálnych náležitostí dopytovej výzvy je dôležité uviesť, že výzva je primárne zameraná na **žiadateľov z neziskového sektora**, pričom veľký dôraz je kladený na **partnerov projektu zo súkromnej sféry**, ktorí dokážu priniesť do projektu súkromné dáta, ktoré majú potenciál obohatiť otvorené údaje verejnej správy o nové dimenzie, čo pozitívne pôsobí na ich hodnotu a potenciál záujmu ďalších subjektov na ich efektívne využitie
* Indikatívna výška zdrojov na projekty z navrhovanej dopytovej výzvy je **15 000 000,00 EUR**, pričom minimálna výška nenávratného finančného príspevku na projekt je stanovená v sume 80 000 EUR a maximálna výška na sumu 500 000 EUR
* Keďže zámerom výzvy je podporiť využívanie otvorených údajov verejnej správy z verejných prostriedkov, výzva definuje nasledovné podmienky samotnej realizácie projektu, ktoré musia byť splnené aby mohol byť projekt schválený:
	+ Podmienka vypracovania cieľového konceptu aplikácie, alebo cieľa výskumu
	+ Podmienka sprístupnenia dát v otvorenom formáte
	+ Podmienka sprístupnenia zdrojových kódov ako „open source“
	+ Podmienka registrácie aplikácie na data.gov.sk
	+ Podmienka prevádzkovania aplikácie minimálne 3 roky a zabezpečenie aktuálnych dát
* Hodnotiace kritériá a spôsob ich vyhodnotenia pre výber najvhodnejších projektov pre realizáciu je založený na bodovom vyhodnotení posudzovaných aspektov, pričom každý aspekt má definovanú váhu ktorou prispieva do celkového hodnotenia a projekt musí dosiahnuť minimálne 60 bodov:
	+ Sektor do ktorého projekt spadá - 30% váha v celkovom posúdení
		- Sektory sú definované podľa analýzy použiteľnosti otvorených údajov vo verejnej správe a sú rozdelené do 3 prioritných skupín, pričom počet bodov je odstupňovaný podľa definovaných priorít
	+ Partneri projektu - 15% váha v celkovom posúdení
		- Projekt môže získať body za partnerstvo so súkromnou sférou, resp. za ďalšiu neziskovú organizáciu, ktorá prináša do projektu ďalšie dáta, ktoré budú zverejnené pre otvorené používanie
	+ Použité technológie - 20% váha v celkovom posúdení
		- Za využívanie progresívnych technológií ako sú umelá inteligencie, big data, blockchain atď. je projektu pridelených 20 bodov, rozdiel medzi technológiami v bodovaní nie je definovaný
	+ Prínos aplikácie - 35% váha v celkovom posúdení
		- Prínos aplikácie je posudzovaný individuálne na základe samohodnotenia žiadateľa. Žiadateľ musí definovať očakávaný prínos, cieľovú hodnotu prínosu a spôsoby merania, ktorými bude prínos meraný. Jednotlivé prínosy je potrebné priradiť do kategórií, pričom jednotlivé kategórie nemajú vplyv na počet udelených bodov pre projekt za prínos:
			* Otvorenosť a transparentnosť
			* Posilnenie dátovej ekonomiky
			* Zvýšenie spotrebiteľskej a spoločenskej hodnoty
			* Využitie dátovej vedy na optimalizáciu
* Z hľadiska limitov projektu odporúčame zvážiť aj projekty ako proof of concept, ktoré nebudú implementovať celý rozsah zamýšľaného projektu, ale iba vybranú časť, resp. implementáciu na obmedzenej množine dát. Po potvrdení konceptu by mala Dátová kancelária možnosť vstúpiť do projektu ako partner (vecný aj finančný) so zámerom rozšírenia aplikácie a zabezpečenia relevantných údajov zo strany štátu pre danú aplikáciu.

Dokument primárne rieši návrh dopytovej výzvy na projekty zamerané na využívanie otvorených údajov verejnej správy a nastavenie podmienok, ktoré musia dané projekty spĺňať. Vzhľadom na širší kontext tejto problematiky uvádzame aj odporúčania, resp. námety na zváženie pre dátovú kanceláriu ohľadne podpory efektívneho publikovania datasetov a podpory využívania otvorených údajov verejnej správy:

* Zameranie na závery novej smernice PSI, ktorá dáva dôraz na:
	+ **Transparentnosť poskytovania verejných údajov** - verejné údaje musia byť poskytované transparentne všetkým subjektom bez zvýhodňovania akéhokoľvek subjektu, resp. bez exkluzívneho práva prístupu pre vybrané subjekty. V tejto oblasti odporúčame hľadať možnosti prípravy jasnej metodiky pre OVM a systému kontrol, aby k takejto netransparentnosti neprichádzalo.
	+ **Ochranu osobných údajov** – zverejňovateľ otvorených údajov verejnej správy musí posúdiť riziko, či sa poskytnuté údaje nedajú dodatočne deanonymizovať. Takisto v tejto oblasti odporúčame pripraviť metodiku a postup posudzovania, napr. vo forme best practice postupov pre OVM ktoré poskytujú, resp. plánujú poskytovať otvorené údaje verejnej správy.
	+ **Zameranie na high-value dáta verejnej správy** - v rámci pripravovaných projektov a iniciatív podporiť projekty zamerané na publikovanie datasetov v preferovaných oblastiach:
		- Geospatial
		- Earth observation and environment
		- Meteorological
		- Statistics
		- Companies and company ownership
		- Mobility
* Vytvorenie štruktúrovaného a štandardizovaného spôsobu publikovania otvorených údajov verejnej správy tak, aby potenciálni záujemcovia vedeli efektívnym spôsobom vyhľadávať potrebné datasety napr.:
	+ zavedením clustrovania datasetov, teda zaraďovanie datasetov do ucelených clustrov na základe jasne definovaných premenných
	+ zavedením katalogizácie zverejňovaných datasetov a ich názvov s jasne definovanými sémantickými pravidlami
* Zváženie zavedenia metodiky pre oceňovanie dát na individuálnej úrovni - v súčasnosti štát neúčtuje o hodnote dát ktoré vlastní, pretože nemá definovaný spôsob oceňovania údajov na individuálnej úrovni. Zavedenie metodiky ich ohodnocovania môže umožniť určiť individuálnu hodnotu dát a ich použitia, čo umožní štátu zamerať sa na podporu spracovania dát s najvyššou hodnotou a tým jasne určiť priority v ďalšom rozvoji využívania otvorených údajov verejnej správy.

# Podklady pre posudzovanie projektov súvisiacich s využívaním otvorených údajov

Na základe analýzy použiteľnosti otvorených údajov verejnej správy, ktorá bola vypracovaná v rámci projektu „Zlepšenie využívania údajov vo verejnej správe“ bol identifikovaný veľký potenciál v oblasti využitia otvorených údajov, ktorého naplnenie je potrebné podporiť realizáciou projektov zameraných na používanie otvorených údajov v konkrétnych aplikáciách a výskumoch. Aby sa naštartovala a akcelerovala realizácia takýchto projektov, je navrhnuté vyhlásenie dopytovej výzvy, ktorá jednoduchým spôsobom pri zachovaní všetkých potrebných náležitostí a podmienok podpory umožní podporiť takéto projekty v neziskovom sektore v spolupráci s verejnou správou.

## Typy dopytových projektov

Z analýzy použiteľnosti otvorených údajov verejnej správy vyplýva, že otvorené dáta sú v praxi využívané nasledovnými spôsobmi:

* **Výskum** – ide o využitie otvorených údajov vo výskumných aktivitách, ktoré využívajú a kombinujú dáta z viacerých zdrojov a doplňujú ich o ďalšie aspekty vyplývajúce z výskumnej činnosti
* **Dátové analýzy** – predstavuje spracovanie otvorených údajov do prezentovateľnej formy a ich vyhodnotenie z rôznych hľadísk podľa sledovaného cieľa analýzy. Na základe požiadaviek cieľovej skupiny sú dáta vyhľadávané, agregované a porovnávané aby priniesli relevantnú informáciu.
* **Platformy** – komplexné riešenia venované možnostiam spracovania otvorených dát a hľadania ich praktického využitia s použitím najmodernejších technológií a vedeckých prístupov. Častokrát sú otvorené dáta verejnej správy iba jednou z častí komplexnej platformy a samotná platforma zahŕňa aj dáta súkromných spoločností, resp. účelovo zbierané dáta pre danú platformu. Platforma môže zahŕňať aj tvorbu metodík a postupov využitia otvorených dát, ako aj vývoj technológií alebo predikčných modelov využívajúcich a spracúvajúcich tieto údaje.
* **Aplikácie (mobilné, webové)** – využitie otvorených údajov v aplikáciách pre konečného používateľa či už občana, podnikateľa, alebo úradníka vo verejnej správe. Aplikácie využívajú okamžité dáta pre poskytovanie aktuálnych informácií pre používateľa napr. v doprave a navigačných službách, alebo aj dlhodobé údaje a ich vyhodnotenie predikčnými modelmi ako napríklad pri hodnotení kriminality jednotlivých oblastí, alebo pravdepodobnosti kolízií v určitých časoch a miestach.

Z hľadiska plánu pre využívanie otvorených údajov a navrhovanej dopytovej výzvy sú navrhnuté dva typy dopytových projektov vzhľadom na rôznorodosť aktivít pri týchto projektoch:

* **Aplikácia využívajúca otvorené údaje**
* **Výskum nad otvorenými údajmi**

Z identifikovaných spôsobov využitia neboli ako samostatný typ dopytového projektu definované:

* **Platformy** – keďže ide o komplexné riešenia a zámery, kde sú otvorené údaje iba jednou z častí celkového zámeru, očakávané finančné potreby takýchto platforiem pravdepodobne presahujú možnosti dopytových výziev. V prípade zámeru na budovanie takýchto platforiem zo strany oprávnených žiadateľov odporúčame riešiť celkové financovanie zámeru zo súkromných zdrojov ak ide o komerčné riešenie, prípadne z iných operačných programov ak ide o všeobecne prospešný zámer a časť týkajúcu sa využitia otvorených údajov definovať ako samostatnú ucelenú podmnožinu danej platformy s konkrétnymi využiteľnými výstupmi, ktorú by bolo možné prihlásiť do navrhnutej dopytovej výzvy.
* **Dátové analýzy** - cieľom dopytovej výzvy je podporiť systematické a dlhodobé využívanie otvorených údajov, preto dátové analýzy, ktoré majú jednorazový charakter nebudú samostatne podporované. Dátové analýzy zamerané na dlhodobé využitie môžu byť definované ako dopytový projekt pre aplikácie, ak prezentovanie výsledkov bude obsahovať aj aplikačnú časť, napr. publikačný portál priebežne prezentujúci výsledky analýzy, alebo ako dopytový projekt pre výskum, ak má dátová analýza prvky výskumnej činnosti a jej výsledky budú publikované vo vedeckých publikáciách.

### Aplikácia využívajúca otvorené údaje

Tento typ dopytového projektu je charakteristický vytvorením aplikácie použiteľnej finálnym používateľom definovaným cieľovou skupinou na ktorú je projekt zameraný a to občanom, podnikateľom, alebo úradníkom vo verejnej správe.

Pod aplikáciou sa rozumie:

* Mobilná aplikácia
* Webová aplikácia
* Modul rozširujúci existujúce aplikácie tretích strán, ak je z hľadiska efektívnosti distribúcie a prístupu používateľov k aplikácii vhodnejšie využiť spoluprácu s treťou stranou (napr. sociálne siete, navigačné, mapové, BI platformy)

Súčasťou projektu môžu byť aj aplikácie resp. softvér, ktorý nebude používaný priamo finálnym používateľom, ale slúži na spracovanie a úpravu dát do formy potrebnej pre využitie v aplikácií určenej pre finálneho používateľa.

### Výskum nad otvorenými údajmi

V rámci tohto typu dopytového projektu budú podporené výskumné aktivity využívajúce otvorené údaje verejnej správy. V rámci projektu môžu byť využité aj údaje súkromných spoločností, alebo nové údaje, napr. z meracích zariadení alebo senzorov, zabezpečené v rámci projektových aktivít. Základné oblasti výskumu podporované dopytovou výzvou:

* Samotný výskum aspektov využitia otvorených dát a testovanie teoretických modelov, najmä v oblasti teórie informačných systémov a dátového modelovania
* Aplikovaný výskum s využitím zverejnených otvorených dát verejného sektora

## Oprávnené aktivity projektov a ich detailné rozpracovanie

### Prehľad a definícia aktivít pre typ projektu – Aplikácia

V rámci typu projektu pre vytvorenie aplikácie využívajúcej otvorené údaje sú definované nasledovné aktivity:

* A1 – Analýza a návrh
* A2 – Implementácia
* A3 – Testovanie
* A4 – Nasadenie
* A5 - Nákup HW a krabicového SW

**A1 – Analýza a návrh**

Aktivita zahŕňa prípravné a návrhové činnosti pre vytvorenie aplikácie využívajúcej otvorené údaje od prípravy biznis konceptu až po technický návrh realizácie. V rámci aktivity je možné realizovať nasledovné činnosti:

* príprava cieľového konceptu (vízie)
	+ biznis zámer pripravovanej aplikácie
		- čo bude daná aplikácia riešiť
		- akí sú partneri a ako prispievajú k realizácii zámeru
	+ identifikácia oblastí otvorených údajov, ktoré bude aplikácia využívať
	+ identifikácia cieľových skupín využívajúcich aplikáciu
	+ biznis a aplikačná architektúra aplikácie a jej okolia
	+ identifikácia dopadov (napr. nutnosť publikovať nové datasety) a nevyhnutných aktivít pre realizáciu aplikácie a rámcový harmonogram realizácie
	+ definícia prínosov aplikácie a spôsobu ich merania
* analýza aktuálneho stavu dotknutých oblastí otvorených údajov
	+ aktuálny stav domény z hľadiska zámeru aplikácie
		- ako je v súčasnosti riešený problém, ktorý chce aplikácia riešiť?
		- existujú obdobné aplikácie v SR, alebo v zahraničí?
		- existujú obdobné aplikácie v iných dátových doménach?
	+ aktuálny stav procesov, legislatívy dotknutých aplikáciou
		- ak aplikácia navrhuje riešiť existujúci proces iným spôsobom, napr. smart contract v oblasti dotácií kultúrnych zariadení
* návrh biznis procesov a aplikácie
	+ návrh hlavných biznis procesov a podporných procesov (napr. aktualizácia dát, registrácia používateľov ak je potrebná atď.)
	+ zber a definícia požiadaviek na aplikáciu
	+ návrh technickej architektúry aplikácie
	+ návrh zabezpečenia potrebných dát pre aplikáciu (nákup, spôsob migrácie, integrácie a čistenia dát z definovaných zdrojov)
	+ návrh spôsobu zabezpečenia dôveryhodnosti údajov

**A2 – Implementácia**

Účelom aktivity je samotné vytvorenie aplikácie. Aktivita môže zahŕňať nasledovné činnosti:

* nákup HW, systémového SW a krabicového SW nevyhnutného na vytvorenie testovacieho a produkčného prostredia danej aplikácie (preferované riešenie je použitie OpenSource SW ak je to možné)
	+ HW a systémový SW môže byť zabezpečený aj cloudovými službami
* nastavenie a customizácia HW, systémového a krabicového SW
* vývoj aplikácie podľa definovaných požiadaviek a návrhu. Aplikácia využívajúca otvorené údaje môže byť zložená z viacerých komponentov ako napr.:
	+ komponenty, ktoré zabezpečujú prezentačnú vrstvu napr. vo forme mobilnej alebo webovej aplikácie
	+ komponenty pre vrstvu zabezpečujúcu zber a spracovanie údajov od integrácie na externé IS, až po komponenty umelej inteligencie a dátovej analýzy
* nákup, integrácia, migrácia a čistenie zdrojových dát pre potreby aplikácie

**A3 – Testovanie**

Aktivita zabezpečuje testovanie vytvorenej aplikácie. Zahŕňa nasledovné činnosti:

* testovanie aplikácie a jej súčastí (funkčné, integračné, výkonnostné, bezpečnostné atď.)
* testovanie spracovania dát, ich migrácie a predikčných modelov

**A4 – Nasadenie**

Účelom aktivity je zabezpečiť nasadenie aplikácie a jej súčastí do produkčného prostredia tak, aby bola bezproblémovo dostupná určenej cieľovej skupine a aby nasadenie umožňovalo dlhodobú prevádzku riešenia a prípadné jej ostré overenie v pilotnom režime. Žiadateľ môže do aktivity zahrnúť:

* všetky činnosti súvisiace s nasadením aplikácie
* publikáciu otvorených údajov vzniknutých počas projektu, resp. vznikajúcich spracovaním údajov v rámci aplikácie
* publikáciu prínosov aplikácie a ich meraní
* publikáciu zdrojových kódov vyvinutej aplikácie a jej súčastí

**A5 - Nákup HW a krabicového SW**

Účelom aktivity je zabezpečenie nevyhnutného HW a SW vybavenia pre potreby aplikácie, môže zahŕňať nasledovné činnosti:

* nákup HW, systémového SW a krabicového SW nevyhnutného na vytvorenie testovacieho a produkčného prostredia danej aplikácie (preferované riešenie je použitie OpenSource SW ak je to možné)
	+ HW a SW môže byť zabezpečený aj cloudovými službami

### Prehľad a definícia aktivít pre typ projektu – Výskum

V rámci výskumného typu projektu sú definované nasledovné aktivity:

* B1 – Definícia cieľa a metodiky výskumu
* B2 – Zber dát
* B3 – Analýza dát
* B4 – Publikácia výsledkov výskumu

**B1: Definícia cieľa výskumu**

Účelom aktivity je jasne definovať:

* cieľ výskumu, resp. nápad, ktorý má byť v rámci projektu realizovaný
	+ definovanie hypotézy, ktorá bude výskumom overovaná
	+ zdôvodnenie prečo je daná hypotéza skúmaná
* oblasti OpenDat, ktoré budú vo výskume použité
* prínosy výsledkov výskumu
* cieľové skupiny, ktorým sú výsledky výskumu určené
* metodiku výskumu – akým spôsobom bude výskum prebiehať, rozsah kapacít (ľudských, časových, finančných atď.) a nástrojov potrebných pre dosiahnutie výsledku

Aktivita jasne definuje výskumný projekt z pohľadu zámeru a potrebných kapacít pre jeho realizáciu.

**B2: Zber dát**

Účelom aktivity je zabezpečiť dáta pre potreby výskumu na ďalšie spracovanie. V rámci aktivity je možné podľa potreby realizovať nasledovné činnosti:

* vyhľadávanie vhodných zdrojov dát,
* nákup dát z informačných zdrojov tretích strán,
* integrácia podporných výskumných nástrojov na systémy poskytujúce zdroje dát (verejná správa, partneri, tretie strany),
* migrácia dát,
* nastavenie a zabezpečenie procesov pre zber dát, ktoré nie sú momentálne k dispozícii (prieskumy, merania, IoT senzory atď.),
* príprava dát a zabezpečenie čistenia dát,
* zabezpečenie dôveryhodnosti dát (data trust, dohody a iné mechanizmy zabezpečujúce dôveryhodnosť zdroja a kvality používaných dát).

**B3: Analýza dát**

Účelom aktivity je analýza dostupných dát a samotná výskumná činnosť projektu. Realizácia výskumnej činnosti s využitím dátovej analýzy vyžaduje použitie dátovej infraštruktúry a technologických riešení, ako sú analytické nástroje, databázy a podobne. Aktivita primárne nie je zameraná na vývoj novej funkcionality daných riešení, ale na:

* zabezpečenie technologických riešení a nástrojov potrebných na výskum (nákup HW a SW)
* nastavenie funkcionalít technologických riešení pre potreby daného výskumu (customizácia, tvorba modelov, vývoj funkcionalít potrebných pre výskum ak obdobné riešenie neexistuje),
* analýza dát (zisťovanie väzieb a súvislostí medzi dátami, návrh predikčných alebo výskumných modelov, ich overovanie a testovanie, analýza finálneho rozsahu dát, prijímanie a interpretácia výsledkov výskumu)

**B4: Publikácia výsledkov výskumu**

Cieľom aktivity je zabezpečiť publikovanie výsledkov výskumu daného projektu formou dostupnou pre cieľové skupiny, ako aj publikovanie ďalej použiteľných medzivýstupov výskumu (datasetov) formou otvorených údajov na verejnom portáli:

* zabezpečenie technologických riešení a nástrojov pre publikáciu výsledkov výskumu (napr. portál prezentujúci výskum a jeho výsledky)
* publikáciu otvorených údajov vzniknutých počas projektu, resp. vznikajúcich spracovaním údajov v rámci výskumu

## Formálne náležitosti dopytovej výzvy

### Formálne náležitosti projektu

* **Operačný program** - Integrovaná infraštruktúra 2014 – 2020
* **Prioritná os** - 7, Informačná spoločnosť
* **Investičná priorita** - 2c): Posilnenie aplikácií IKT v rámci elektronickej štátnej správy, elektronického vzdelávania, elektronickej inklúzie, elektronickej kultúry a elektronického zdravotníctva
* **Špecifický cieľ** - 7.5: Zlepšenie celkovej dostupnosti dát verejnej správy vo forme otvorených dát
* **Schéma štátnej pomoci -** Neuplatňuje sa
* **Fond -** Európsky fond regionálneho rozvoja

### Oprávnení žiadatelia

Oprávnení žiadatelia projektov pre lepšie využívanie údajov sú:

* **Žiadateľ** - nezisková organizácia,
* **Partner** – nezisková organizácia alebo inštitúcia verejnej správy alebo súkromná spoločnosť

### Poskytovateľ finančných prostriedkov

* **Názov poskytovateľa finančných prostriedkov** - Úrad podpredsedu vlády Slovenskej republiky pre investície a informatizáciu ako Sprostredkovateľský orgán pre Operačný program Integrovaná infraštruktúra 2014 - 2020 (ďalej aj „SO OPII“) konajúci v zastúpení Ministerstva dopravy a výstavby Slovenskej republiky ako Riadiaceho orgánu pre Operačný program Integrovaná infraštruktúra 2014 - 2020 (ďalej len „RO OPII“).
* **Adresa** **poskytovateľa finančných prostriedkov** - Štefánikova 15, 811 05 Bratislava

### Dĺžka trvania vyzvania na predkladanie žiadostí o NFP

* **Typ výzvy** - Otvorená
* **Dátum vyhlásenia výzvy** - 3Q 2019
* **Dátum uzavretia výzvy** - SO OPII uzavrie výzvu na predkladanie žiadostí o poskytnutie nenávratného finančného príspevku (ďalej len „Žiadosť o NFP“) v prípade vyčerpania finančných prostriedkov vyčlenených na výzvu alebo na základe rozhodnutia SO OPII z dôvodu nedostatočného dopytu zo strany potenciálnych žiadateľov. Presný dátum uzavretia výzvy SO OPII zverejní na webovom sídle www.informatizacia.sk.

### Indikatívna výška zdrojov

Indikatívna výška finančných prostriedkov zo zdrojov EÚ vyčlenených na túto výzvu je **15 000 000,00 EUR**.

### Forma financovania projektov

Financovanie celkových oprávnených výdavkov projektu je v rámci tejto výzvy PO7 OPII nasledovné:

* **Žiadateľ – nezisková organizácia**
	+ 85,00 % príspevku z Európskeho fondu regionálneho rozvoja,
	+ 10,00 % príspevku zo štátneho rozpočtu,
	+ 5,00 % spolufinancovania žiadateľa.

### Spôsob financovania projektov

Vyplácanie prijímateľa v závislosti od jeho právnej formy sa realizuje podľa Systému finančného riadenia (Systém finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020. Tento dokument je zverejnený na webovom sídle MF SR http://www.finance.gov.sk/Default.aspx?CatID=9348. ):

* systémom predfinancovania,
* systémom refundácie,
* kombináciou uvedených systémov.

Prijímateľ môže jednotlivé systémy financovania kombinovať po splnení podmienok definovaných Systémom finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020 a systémom financovania uvedeným v Zmluve o poskytnutí NFP.

Forma poskytovaného príspevku: nenávratný finančný príspevok.

### Časový harmonogram konania

Dopytová výzva pre využívanie otvorených údajov bude vyhlásená vo forme otvorenej výzvy. Schvaľovanie Žiadostí o NFP prebieha systémom hodnotiacich kôl.

Harmonogram hodnotiacich kôl:

* 1. Kolo - 3Q 2019
* 2. Kolo - 4Q 2019
* n. Kolo - v intervale 3 mesiacov od termínu uzavretia predchádzajúceho hodnotiaceho kola

Možnosť priebežného predkladania Žiadostí o NFP nie je obmedzená stanovenými termínmi uzavretia jednotlivých hodnotiacich kôl. Žiadateľ môže predložiť Žiadosť o NFP na SO OPII kedykoľvek počas trvania otvorenej výzvy. Termíny uzavretia prvých dvoch hodnotiacich kôl sú stanovené fixne v texte vyššie. Ďalšie hodnotiace kolá sa budú uzatvárať v intervale 3 mesiacov, pričom tento interval zohľadňuje predpokladaný počet prijatých Žiadostí o NFP a primeraný časový limit na schvaľovanie Žiadosti o NFP.

### Miesto a spôsob podávania žiadostí

V zmysle § 19 ods. 4 zákona o príspevku z EŠIF musí byť Žiadosť o NFP predložená **riadne, včas a vo forme určenej vo výzve**, pričom všetky tieto tri podmienky musia byť splnené súčasne.

* Žiadosť o NFP sa považuje za doručenú **v určenej forme**, ak bol formulár Žiadosti o NFP:
	+ vytlačený a v listinnej podobe vrátane všetkých príloh predložený  osobne, kuriérom alebo poštovou prepravou na adresu SO OPII
	+ Adresa SO OPII:
		- Úrad podpredsedu vlády Slovenskej republiky pre investície a informatizáciu
		- Štefánikova 15 811 05 Bratislava
* Rozhodujúcim dátumom na splnenie podmienky podať Žiadosť o NFP **včas** je:
	+ dátum odovzdania Žiadosti o NFP v listinnej podobe (vrátane príloh ak sú relevantné) osobne na SO OPII (do podateľne alebo priamo projektovému manažérovi SO OPII; SO OPII o prijatí Žiadosti o NFP vystaví žiadateľovi potvrdenie s vyznačeným dátumom prijatia Žiadosti o NFP a kópiu potvrdenia uchováva v spise k prijatej Žiadosti o NFP) alebo
	+ dátum odovzdania na poštovú, resp. inú prepravu (napr. zasielanie prostredníctvom kuriéra; SO OPII zašle žiadateľovi informáciu o prijatí Žiadosti o NFP najneskôr do 5 pracovných dní po prijatí na kontaktný e-mail uvedený v Žiadosti o NFP) alebo
	+ dátum podania do elektronickej schránky SO OPII (v tomto prípade sa potvrdenie o prijatí Žiadosti o NFP nevydáva), v prípade predkladania vybraných príloh v listinnej podobe sa za dátum doručenia Žiadosti o NFP bude považovať dátum podania Žiadosti o NFP do elektronickej schránky SO OPII,
	+ a to najneskôr v posledný deň uzavretia výzvy.
* Žiadosť o NFP sa považuje za predloženú **riadne**, ak je: vyplnená v slovenskom jazyku a predložený formát Žiadosti o NFP umožňuje objektívne posúdenie Žiadosti o NFP a písmo umožňuje rozpoznanie obsahu textu.
* Procesný postup predloženia Žiadosti o NFP je upravený aj v kapitole E. Príručky pre žiadateľa PO7 OPII – DOP.

## Podmienky poskytnutia príspevku

### Spôsob a forma overovania podmienok pri poskytnutí príspevku

Spôsob a forma overovania podmienok pri poskytnutí príspevku sú definované individuálne pre každú definovanú podmienku poskytnutia príspevku.

### Podmienky oprávnenosti partnera

#### Podmienka oprávnenosti právnej formy partnera

Podmienkou je, aby bol projekt realizovaný aspoň s jedným partnerom:

* Partner z verejnej správy
	+ Ústredné orgány štátnej správy a ostatné ústredné orgány štátnej správy,
	+ Štátne rozpočtové organizácie a štátne príspevkové organizácie,
	+ Záujmové združenia právnických osôb s účasťou štátu, Sociálna poisťovňa,
* Partner z neziskového sektora
	+ Iná nezisková organizácia ako žiadateľ
* Partner zo súkromnej sféry
	+ Akákoľvek právna forma súkromnej spoločnosti
	+ Partner zo súkromnej sféry sa musí v rámci projektu zaviazať, že poskytne do projektu finančné zdroje, alebo súkromné dáta, ktoré budú po spracovaní publikované ako OpenData

**Forma preukázania:**

* uvedenie partnerov v štúdii uskutočniteľnosti

**Spôsob overenia:**

* overenie vo verejných registroch

#### Podmienka nebyť dlžníkom na daniach, vedených miestne príslušným daňovým úradom

Partner nesmie byť dlžníkom na daniach.

**Forma preukázania:**

* čestné vyhlásenie žiadateľa

**Spôsob overenia:**

* čestné vyhlásenie žiadateľa
* overenie na príslušnom daňovom úrade

#### Podmienka nebyť̌ dlžníkom poistného na zdravotnom poistení́

Partner nesmie byť dlžníkom poistného na zdravotnom poistení v žiadnej zdravotnej poisťovni poskytujúcej verejné zdravotné poistenie v Slovenskej republike.

**Forma preukázania:**

* čestné vyhlásenie žiadateľa

**Spôsob overenia:**

* čestné vyhlásenie žiadateľa
* overenie v príslušnej zdravotnej poisťovni

#### Podmienka nebyť dlžníkom na sociálnom poistení

Žiadateľ nesmie byť dlžníkom na sociálnom poistení.

**Forma preukázania:**

* čestné vyhlásenie žiadateľa

**Spôsob overenia:**

* čestné vyhlásenie žiadateľa
* overenie v sociálnej poisťovni

#### Podmienka, že partner ani jeho štatutárny orgán, ani žiadny člen štatutárneho orgánu, ani prokurista/i, ani osoba splnomocnená zastupovať žiadateľa v konaní o žiadosti o NFP neboli právoplatne odsúdení za niektorý z definovaných trestných činov

Partner ani jeho štatutárny orgán, ani žiadny člen štatutárneho orgánu, ani prokurista/i, ani osoba splnomocnená zastupovať žiadateľa v konaní o žiadosti o NFP neboli právoplatne odsúdení za niektorý z nasledovných trestných činov:

* trestný čin poškodzovania finančných záujmov Európskej únie (§261-§263 Trestného zákona)
* niektorý z trestných činov korupcie (§328 - §336 Trestného zákona)
* trestný čin legalizácie príjmu z trestnej činnosti (§233 - §234 Trestného zákona)
* trestný čin založenia, zosnovania a podporovania zločineckej skupiny (§296 Trestného zákona)
* machinácie pri verejnom obstarávaní a verejnej dražbe (§266 až §268 Trestného zákona)

**Forma preukázania:**

* čestné vyhlásenie žiadateľa

**Spôsob overenia:**

* čestné vyhlásenie žiadateľa
* overenie v registri trestov

### Miesto realizácie projektu

#### Podmienka, že projekt je realizovaný na oprávnenom území

Žiadateľ je povinný realizovať projekt na území SR.

**Forma preukázania:**

* štúdia uskutočniteľnosti obsahuje informácie podľa podmienky

**Spôsob overenia:**

* štúdia uskutočniteľnosti obsahuje informácie podľa podmienky

### Oprávnenosť výdavkov projektov

#### Podmienka, že výdavky projektu sú oprávnené a nárokovaná výška výdavkov je oprávnená na financovanie z OPII

Výdavky projektu musia byť preukázateľne oprávnené na financovanie z OPII, tzn. že sú v súlade s podmienkami oprávnenosti podrobne definovanými v Príručke oprávnenosti výdavkov PO7 OPII (príloha Príručky pre žiadateľa PO7 OPII – DOP).

**Forma preukázania:**

* analýza celkových nákladov na vlastníctvo (TCO)

**Spôsob overenia:**

* analýza celkových nákladov na vlastníctvo (TCO)

### Podmienky poskytnutia príspevku vyplývajúce z osobitných predpisov

#### Podmienka týkajúca sa štátnej pomoci a vyplývajúca zo schém štátnej pomoci/pomoci de minimis

Oprávnené aktivity tak, ako sú stanovené týmto dokumentom, nie sú poskytovaním štátnej pomoci a teda vo vzťahu k oprávneným aktivitám sa neuplatňujú pravidlá štátnej pomoci. Ak žiadateľ/prijímateľ uvedené pravidlo poruší a nezachová striktne charakter svojho projektu, ktorý svojimi aktivitami nepredstavuje štátnu pomoc, nesie za svoje konanie plnú právnu zodpovednosť v súvislosti s porušením pravidiel týkajúcich sa štátnej pomoci. Žiadateľ/prijímateľ zároveň berie na vedomie, že rovnaké právne následky nastanú aj v prípade, ak v rámci jeho projektu dôjde k poskytnutiu tzv. nepriamej štátnej pomoci alebo k poskytnutiu inej formy výhody, ktorá na základe Zmluvy o fungovaní EÚ znamená porušenie pravidiel týkajúcich sa štátnej pomoci. Žiadateľ/prijímateľ si je zároveň vedomý, že štátnou pomocou sa v tejto súvislosti rozumie každá pomoc v akejkoľvek forme, ktorú poskytuje na podnikanie alebo v súvislosti s ním poskytovateľ priamo alebo nepriamo z prostriedkov štátneho rozpočtu, zo svojho rozpočtu alebo z vlastných zdrojov podniku, pričom však nezáleží na právnej forme žiadateľa/prijímateľa a spôsobe jeho financovania.

**Forma preukázania:**

* test štátnej pomoci

**Spôsob overenia:**

* test štátnej pomoci

#### Podmienka neporušenia zákazu nelegálnej práce a nelegálneho zamestnávania za obdobie 5 rokov predchádzajúcich projektu

Žiadateľ neporušil zákaz nelegálnej práce a nelegálneho zamestnávania podľa osobitného predpisu (Zákon č. 82/2005 Z. z. o nelegálnej práci a nelegálnom zamestnávaní v znení neskorších predpisov) za obdobie piatich rokov.

**Forma preukázania:**

* čestné vyhlásenie žiadateľa

**Spôsob overenia:**

* čestné vyhlásenie žiadateľa

### Podmienky realizácie projektu

#### Podmienka vypracovania cieľového konceptu aplikácie, alebo cieľa výskumu

Projekt je definovaný na základe štúdie, ktorá obsahuje odpovede na otázky a definuje tak základné zadanie a zdôvodnenie plánovanej aplikácie resp. výskumu:

* Aký typ projektu bude realizovaný?
* Akej téme sa projekt venuje?
* Aké problémy sú riešené vďaka projektu?
* Aký je účel a využitie výstupov projektu?
* Kto bude výstupy projektu využívať?
* Aké dáta potrebuje (na vstupe) pre realizáciu (aké oblasti otvorených údajov)?
* Aké nové dáta bude potrebné začať zbierať?
* Aké technológie sa využijú?
* Aké prínosy sa vďaka projektu realizujú?
* Aké sú odhadované náklady na realizáciu projektu?
* Aké vnímame riziká a aká je stratégia na ich mitigáciu?
* Ako bude zabezpečená udržateľnosť riešenia?

**Forma preukázania:**

* štúdia uskutočniteľnosti obsahuje informácie podľa podmienky
	+ odpovede na definované otázky

**Spôsob overenia:**

* štúdia uskutočniteľnosti obsahuje informácie podľa podmienky

#### Podmienka sprístupnenia dát v otvorenom formáte

Podmienkou je aby všetky údaje, ktoré budú používané aplikáciou alebo vo výskume, resp. ktoré sú výstupom alebo medzivýstupom spracovania boli tiež sprístupnené pre verejnosť. To sa týka aj údajov poskytnutých súkromnými partnermi žiadateľa.

**Forma preukázania:**

* štúdia uskutočniteľnosti obsahuje informácie podľa podmienky
	+ deklarácia zverejnenia zdrojových a spracovaných dát
	+ rámcová identifikácia zverejnených datasetov

**Spôsob overenia:**

* štúdia uskutočniteľnosti obsahuje informácie podľa podmienky

#### Podmienka sprístupnenia zdrojových kódov ako „open source“

Podmienkou je, aby zdrojový kód aplikácie v prípade typu projektu zameraného na vývoj aplikácie bol prístupný pod otvorenou licenciou a sprístupnený v rámci relevantnej platformy, napríklad cez github.

**Forma preukázania:**

* štúdia uskutočniteľnosti obsahuje informácie podľa podmienky
	+ deklarácia sprístupnenia zdrojových kódov aplikácie

**Spôsob overenia:**

* štúdia uskutočniteľnosti obsahuje informácie podľa podmienky

#### Podmienka registrácia aplikácie na data.gov.sk

Podmienkou je, aby výsledná aplikácia, v prípade typu projektu zameraného na vývoj aplikácie bola po skončení projektu riadne registrovaná v rámci priestoru <https://data.gov.sk/apps/> .

**Forma preukázania:**

* štúdia uskutočniteľnosti obsahuje informácie podľa podmienky
	+ deklarácia registrácie aplikácie na data.gov.sk

**Spôsob overenia:**

* štúdia uskutočniteľnosti obsahuje informácie podľa podmienky

#### Podmienka prevádzkovania aplikácie minimálne 3 roky a zabezpečenie aktuálnych dát

Podmienkou je, aby výsledná aplikácia v prípade typu projektu zameraného na vývoj aplikácie, bola po skončení projektu prevádzkovaná a aktualizovaná minimálne 3 roky..

**Forma preukázania:**

* štúdia uskutočniteľnosti obsahuje informácie podľa podmienky
	+ deklarácia udržateľnosti riešenia

**Spôsob overenia:**

* štúdia uskutočniteľnosti obsahuje informácie podľa podmienky

### Ostatné náležitosti podľa nastavených pravidiel operačného programu

#### Podmienka minimálnej a maximálnej výšky príspevku

Minimálna výška nenávratného finančného príspevku na projekt sa stanovuje v sume 80 000 EUR.

Maximálna výška nenávratného finančného príspevku na projekt sa stanovuje na sumu 500 000 EUR.

**Forma preukázania:**

* štúdia uskutočniteľnosti obsahuje informácie podľa podmienky

**Spôsob overenia:**

* štúdia uskutočniteľnosti obsahuje informácie podľa podmienky

## Spôsob a kritériá pre výber projektov

Hodnotiace kritériá a spôsob ich vyhodnotenia pre výber najvhodnejších projektov pre realizáciu je založený na bodovom vyhodnotení nasledovných posudzovaných aspektov, pričom každý aspekt má definovanú váhu ktorou prispieva do celkového hodnotenia:

* Sektor do ktorého projekt spadá - 30% váha v celkovom posúdení
* Partneri projektu - 15% váha v celkovom posúdení
* Použité technológie - 20% váha v celkovom posúdení
* Prínos aplikácie - 35% váha v celkovom posúdení

Všetky projekty budú zaradené do poradia podľa dosiahnutého počtu bodov. Minimálny počet bodov, aby projekt mohol byť podporený je 60. V prípade, že viac projektov bude mať rovnaký počet bodov, budú uprednostňované projekty s nižším nárokom na finančný príspevok.

### Sektor do ktorého projekt spadá

Tento aspekt vychádza z analýzy potenciálu otvorených údajov, v rámci ktorej bol kvantifikovaný potenciál jednotlivých sektorov. Sektory boli zaradené do 3 priorít podľa ich potenciálu:

1. Priorita obsahuje tri sektory - verejná správa, priemysel, obchod & doprava
2. Priorita obsahuje nehnuteľnosti, profesionálne služby a IKT
3. Priorita obsahuje zvyšné sektory, financie a poisťovníctvo, stavebníctvo, poľnohospodárstvo, umenie, zábava, rekreácia

Každá aplikácia bude zaradená do jednej kategórie, ktorá je priradená príslušnému sektoru. Zaradenie vykoná žiadateľ podľa hlavného zamerania aplikácie. Zaradenie následne kontroluje sprostredkovateľský orgán. Podľa zaradenia dostane následne projekt body podľa nasledovného kľúča:

1. Priorita - 30 bodov
2. Priorita - 20 bodov
3. Priorita - 10 bodov

Kategórie pre zaradenie projektu (takto budú kategorizované aj na portáli data.gov.sk) a ich mapovanie na sektory:

|  |  |  |
| --- | --- | --- |
| **Priorita** | **Sektor** | **Kategória pre zaradenie projketu** |
| 1 | Verejná správa | Vláda a verejný sektor |
| obrana |   |
| vzdelávanie | Vzdelávanie, kultúra a šport |
| zdravotníctvo | Zdravie |
| sociálna práca | Obyvateľstvo a spoločnosť |
| Priemysel | Energie |
| Obchod & Doprava | Doprava |
|   | Regióny a mestá |
| 2 | Nehnuteľnosti |   |
| Profesionálne služby | Životné prostredie |
| vedecké služby | Veda a technológie |
| technické služby |   |
| administratívne služby | Spravodlivosť, právny systém a verejná bezpečnosť |
| podporné služby | Medzinárodné otázky |
| IKT | Katalógy otvorených údajov |
| 3 | Financie a poisťovníctvo | Ekonomika a financie |
| Stavebníctvo |   |
| Poľnohospodárstvo | Poľnohospodárstvo, rybné hospodárstvo, lesníctvo a potraviny |
| Umenie, zábava, rekreácia |   |

### Partneri projektu

Cieľom výzvy je podporiť aj spoluprácu verejného a súkromného sektora v oblasti otvorených údajov, preto je vhodné aby projekt zahŕňal aj súkromného partnera, ktorý vie poskytnúť zaujímavé dáta, ktoré umožnia obohatiť verejne dostupné dáta o nové dimenzie. Partner projektu ale musí súhlasiť so zverejnením ním poskytnutých datasetov na portáli data.gov.sk. Za partnerov bude projektu pridelený nasledovný počet bodov:

* súkromný partner poskytujúci datasety pre spracovanie a zverejnenie - 15 bodov
* iná nezisková organizácia poskytujúca datasety pre spracovanie a zverejnenie - 10 bodov

### Použité technológie

Jedným z očakávaní výzvy je rozvoj progresívnych informačných technológií a prístupov pri spracovaní otvorených údajov verejnej správy, preto jeden z posudzovaných aspektov je zameraný na posúdenie použitých technológií v projekte. Projektu bude pridelených 20 bodov ak bude implementovať aspoň jednu z nasledovných technológií, ktoré boli identifikované v rámci analýzy použiteľnosti otvorených údajov verejnej správy:

* Umelá inteligencia
* Big Data
* Blockchain
* CKAN technológia
* Virtuálna realita (Virtual reality – VR), rozšírená realita (Augmented reality – AR), rozšírená virtualizácia (Augmented virtuality – AV) a zmiešaná realita (Mixed reality – MR)

### Prínos projektu

Rozhodujúci vplyv na posúdenie projektu bude mať prínos projektu v oblasti problémov, ktoré sa snaží riešiť. Keďže projekty môžu byť zamerané na rôzne oblasti verejného či súkromného života občanov alebo podnikateľov, posudzovanie prínosu projektu bude individuálne na základe samozhodnotenia žiadateľa. Preferované budú projekty, ktoré definujú kvantifikovateľné ukazovatele prínosov a objektívnosť navrhnutej metodiky ich merania.

Spôsob merania môže napríklad zahŕňať meranie početnosti kriminálnych činov v prípade projektu zameraného na znižovanie a predchádzanie kriminality, ale napr. aj subjektívne hodnotenie prospešnosti aplikácie jej používateľmi v prípade aplikácie zameranej na informovanie spotrebiteľov o nebezpečných produktoch. V druhom prípade je ale vhodné podporiť merané ukazovatele aj očakávaným počtom stiahnutí aplikácie a jej cieľovú početnosť používania, aby vynaložené financie priniesli efektívny prínos pre spoločnosť.

Jednotlivé prínosy je potrebné priradiť do nasledovných kategórií, pričom jednotlivé kategórie nemajú vplyv na počet udelených bodov pre projekt za prínos:

* Otvorenosť a transparentnosť
* Posilnenie dátovej ekonomiky
* Zvýšenie spotrebiteľskej a spoločenskej hodnoty
* Využitie dátovej vedy na optimalizáciu

Projekt môže byť prínosný vo viacerých kategóriách a prínosy je možné vzájomne kombinovať a dopĺňať.

Príklady prínosov v jednotlivých kategóriách sú uvedené v nasledovných tabuľkách. Žiadateľ musí v rámci projektu definovať taktiež aktuálnu hodnotu ukazovateľa prínosu, jeho očakávanú hodnotu po realizácii projektu, ako aj metodiku akou je možné ukazovateľ merať. Žiadateľ samozrejme môže definovať aj iné prínosy a ich ukazovatele, pričom musí pre daný typ prínosu definovať nasledovné:

* Zdôvodnenie – jedná sa o popis zdôvodnenia, prečo dané riešenie prispeje práve k naplneniu daného typu prínosu
* Ukazovateľ – ide o stanovenie ukazovateľa, ktorým je možné daný atribút merať. Výber ukazovateľa je stanovaný na základe vedomostí, prípadne praxe alebo benchmarku tak, aby bol relevantný k danému typu prínosu
* Súčasná hodnota – jedná sa o definovanie súčasnej hodnoty ukazovateľa. Hodnota by mala byť overiteľná z existujúcich vlastných zdrojov alebo zdrojov inštitúcií, ktoré sú relevantné definované ukazovatele hodnotiť
* Cieľ a spôsob merania – v rámci tejto časti je potrebné definovať cieľovú hodnotu ukazovateľa a navrhnúť spôsob merania dopadov realizovaných riešení

#### Otvorenosť a transparentnosť

|  |  |  |  |  |  |
| --- | --- | --- | --- | --- | --- |
| Aspekt | Typ prínosu | Zdôvodnenie | Ukazovateľ | Súčasná hodnota | Spôsob merania a cieľ |
| Transparentnosť | Zníženie podvodov |   |   |   |   |
| Proaktívne služby klientom |   |   |   |   |
| Zníženie plytvania |   |   |   |   |
| Dôvera v štát | Dôveryhodnosť údajov |   |   |   |   |
| Legislatíva | Kvalitnejšie posúdenie vplyvov |   |   |   |   |
| Zdieľanie údajov | Nové znalosti a príležitosti |   |   |   |   |

#### Posilnenie dátovej ekonomika

|  |  |  |  |  |  |
| --- | --- | --- | --- | --- | --- |
| Aspekt | Typ prínosu | Zdôvodnenie | Ukazovateľ | Súčasná hodnota | Spôsob merania a cieľ |
| Veľkosť trhu (Data market) | Zvyšovanie pridanej hodnoty |   |   |   |   |
| Tržby  | Príjmy z daní |   |   |   |   |
| Pracovníci v oblasti dát (data workers) | Zvyšovanie zamestnanosti |   |   |   |   |
| Počet firiem | Zvyšovanie HDP |   |   |   |   |
| Hodnota dátovej ekonomiky | Pridaná hodnota |   |   |   |   |
| Globálna konkurencia | Posilnenie postavenia v rebríčkoch |   |   |   |   |

#### Zvýšenie spotrebiteľskej a spoločenskej hodnoty

|  |  |  |  |  |  |
| --- | --- | --- | --- | --- | --- |
| Aspekt | Typ prínosu | Zdôvodnenie | Ukazovateľ | Súčasná hodnota | Spôsob merania a ciel |
| Kvalitnejšie služby | Spotrebiteľský prebytok |   |   |   |   |
| Zlepšenie zdravotného stavu |  |  |  |  |
| Zvýšenie úrovne vzdelania |  |  |  |  |
| Zvýšenie kvality rozhodovania | Zníženie počtu exekúcií |   |   |   |   |
| Spotrebiteľské riziko | Zníženie rizík |   |   |   |   |
| Používanie údajov | Eliminácia zlých rozhodnutí |   |   |   |   |
| Životné prostredie | Zníženie znečistenia ŽP |  |  |  |  |
| Zvýšenie kvality ŽP (voda, zem, ovzdušie) |  |  |  |  |
| Efektívnejšie využitie prírodných zdrojov |  |  |  |  |
| Zníženie rizík |  |  |  |  |
| Bezpečnosť obyvateľstva | Zvýšenie bezpečnosti  |  |  |  |  |
| Zníženie kriminality  |  |  |  |  |
| Zníženie incidentov (nehody)  |  |  |  |  |

#### Využitie dátovej vedy na optimalizáciu

|  |  |  |  |  |  |
| --- | --- | --- | --- | --- | --- |
| Aspekt | Typ prínosu | Zdôvodnenie | Ukazovateľ | Súčasná hodnota | Spôsob merania |
| Zlepšenie rozhodovania | Zníženie počtu FTE |   |   |   |   |
| Efektivita procesov | Zníženie počtu FTE |   |   |   |   |
| Kvalita kontroly | Lepší dozor a dohľad nad regulovaním prostredím |   |   |   |   |
| Riziko rozhodovania | Znižovanie rizík na základe dát |   |   |   |   |
| Prediktívne modely   | Zníženie časovej náročnosti |   |   |   |   |
| Eliminácia chybných rozhodnutí |   |   |   |   |
| Vyplácanie financií |   |   |   |   |
| Plánovanie zdrojov | Efektívne využitie nákladov |   |   |   |   |